Onomatopé (saka tembung Yunani "ὀνοματοποιία"; "ὄνομα" tegesé "jeneng" lan "ποιέω" tegesé "aku nggawé") iku tembung sing kanthi fonètis niru, ngémba, utawa mratandhani swaraning wewujudan. "Onomatopé" kagolong tembung aran. Conto-conto onomatopé sing umum ya iku swaraning kéwan kaya ta "guk", "méyong", "mbèk", utawa "tekèk". Onomatopé béda-béda saben basa, gumantung marang sistem basané. Mula, swaraning jam iku "tick tock" ing basa Inggris, "dī dā" ing basa Mandharin, utawa "katchin katchin" ing basa Jepang, utawa "tik-tik" (टिक-टिक) ing basa Indhi.